stanford-oval/wikipedia huggingface dataset:
חאמס רודריגס
קריירת מועדונים > ריאל מדריד

ב-22 ביולי 2014, לאחר שרשם הצלחה במונדיאל 2014 בו הוכתר למלך השערים, עזב רודריגס את הליגה הצרפתית וחתם בריאל מדריד, אלופת אירופה באותה העת, על חוזה לשש שנים. כרטיס השחקן שלו נקנה ממונקו ב-80 מיליון אירו. בעסקה זאת היה לשחקן הקולומביאני היקר ביותר בכל הזמנים.
הופעת הבכורה שלו במשחק רשמי במדי ריאל הייתה במשחק הסופר קאפ האירופי שבו ניצחה הקבוצה 0–2 את סביליה, וזכתה בגביע. ב-20 באוגוסט כבש את שער הבכורה שלו במדי ריאל, במשחק הראשון של הסופרקאפ הספרדי נגד אתלטיקו מדריד. ב-16 בספטמבר כבש לראשונה במסגרת ליגת האלופות בניצחון על פ.צ. בזל 1-5. ב-20 בספטמבר כבש לראשונה במסגרת הליגה, בניצחון ריאל 2–8 על דפורטיבו לה קורוניה. ב-25 באוקטובר הופיע לראשונה במשחק הקלאסיקו מול ברצלונה ובישל שער אחד בניצחון 1–3. ב-1 בנובמבר רשם את הצמד הראשון שלו במדי ריאל בניצחון 0–4 על גרנדה. ב-20 בדצמבר הופיע בהרכב הקבוצה ששיחקה בגמר גביע העולם למועדונים מול סן לורנסו וניצחה 0–2. ב-4 בפברואר 2015, במשחק מול סביליה, נפצע רודריגס ונעדר מהמגרשים חודשיים. ב-5 באפריל חזר לשחק, ובישל שני שערים בניצחון הגדול של מדריד 1:9 על גרנדה. שלושה ימים לאחר מכן, כבש בניצחון הקבוצה 0–2 על ראיו ואיקאנו. את עונת הבכורה 2014/2015 הוא סיים בצורה נהדרת בקבוצה שכללה 17 שערים ו-18 בישולים בכל המסגרות ונכנס לנבחרת השנה של הליגה הספרדית ביחד עם חברו לקבוצה, כריסטיאנו רונלדו. חאמס גם היה הקשר שסיים עם הכי הרבה שערים ובישולים בליגה.
עונה לאחר מכן פוטר קרלו אנצ'לוטי מאימון הקבוצה וחאמס לא הסתדר עם המאמן החדש, רפאל בניטס, שבעצמו פוטר לאחר חצי עונה. את מקומו תפס זינדין זידאן, אך גם אצלו לא הצליח לתפוס מקום של קבע בהרכב על אף שסיפק הופעות טובות כשקיבל את ההזדמנות. בעונת 2016/17 הוא מיעט לשחק ועדיין סיים עם 11 שערים ו-13 בישולים, כולל שער בהפסד הביתי 2–3 לברצלונה והיה לקולומביאני הראשון שכובש בקלאסיקו.
קריירת מועדונים > באיירן מינכן

ב-11 ביולי 2017, לאחר זכייתו בליגת האלופות עם ריאל מדריד, הושאל לבאיירן מינכן לתקופה של שנתיים עם סעיף רכישה. חאמס כבש את שערו הראשון במדי באיירן במחזור החמישי בבונדסליגה ב-19 בספטמבר 2017 בניצחון 0–3 על שאלקה 04. למרות זאת, הוא לא הצליח להתאקלם בתחילת העונה, בה סבל מפציעות. בהמשך, עם הגעת המאמן החדש יופ היינקס במקום קרלו אנצ'לוטי שפוטר, החל לתפוס מקום של קבע בהרכב, והיה חלק חשוב בזכייתה של באיירן מינכן באליפות הבונדסליגה, כשהוא משתף פעולה בהתקפת הקבוצה עם פרנק ריברי, אריין רובן, טיאגו אלקנטרה, ארתורו וידאל, רוברט לבנדובסקי ותומאס מולר. חאמס הגיע עם הקבוצה לחצי גמר ליגת האלופות מול הקבוצה לה הוא השתייך, ריאל מדריד. המשחק הראשון באליאנץ ארנה הסתיים בהפסד 1–2 של באיירן. בגומלין, הצטיין חאמס והבקיע את השער השני של באיירן בתיקו 2–2, ולא חגג את השער. תוצאה זו לא הספיקה לבאיירן שהודחה מהמפעל. חאמס הגיע עם הקבוצה גם לגמר הגביע הגרמני מול איינטרכט פרנקפורט. באיירן הפסידה בגמר זה בתוצאה 1–3.
קריירת מועדונים > אברטון

ב-7 בספטמבר 2020 חתם בשורות אברטון מהפרמייר ליג. שישה ימים לאחר מכן, ב-13 בספטמבר, ערך את הופעת הבכורה במחזור הראשון של עונת 2020/2021 בניצחון של קבוצתו 0–1 על טוטנהאם הוטספר. את שער הבכורה במדי אברטון כבש ב-19 בספטמבר, בניצחון 2–5 על וסט ברומיץ' אלביון.
קריירת מועדונים > א-ראיין

ב-22 בספטמבר 2021 חתם בקבוצת א-ראיין מהליגה הקטארית.
קריירת מועדונים > אולימפיאקוס

ב-15 בספטמבר 2022 חתם באולימפיאקוס, לאחר שהתיר את חוזהו עם א-ראיין. ב-13 באפריל 2023 שוחרר מהקבוצה בהסכמה הדדית.
קריירת מועדונים > סאו פאולו

ב-29 ביולי 2023 חתם לשנתיים בסאו פאולו מליגת העל הברזילאית.
קריירת מועדונים > ראיו ואיקאנו

ב-26 באוגוסט 2024 חתם בראיו ואיקאנו מהלה ליגה.
נבחרת קולומביה

בצעירותו, היה רודריגס חלק מנבחרת הנוער של קולומביה והשתתף עימה בגביע העולם בכדורגל עד גיל 17 בשנת 2007. באוגוסט 2011 שיחק עם הנבחרת עד גיל 20 במונדיאליטו אותו אירחה קולומביה. עם שחקנים כמו סנטיאגו אריאס ולואיס מוריאל, הגיעה הנבחרת עד לרבע הגמר לפני שהודחה על ידי נבחרת מקסיקו. ב-11 באוקטובר 2011 ערך את הופעת הבכורה שלו בנבחרת הבוגרת בניצחון 1:2 נגד בוליביה, במסגרת מוקדמות מונדיאל 2014. ב-28 במאי 2012 הבקיע את שער הבכורה שלו בנבחרת במשחק ידידות מול גינאה אותו ניצחה קולומביה 1–7. ב-3 ביוני 2012 הבקיע את שער הבכורה הרשמי שלו בנבחרת בניצחון 0–1 מול פרו, במסגרת מוקדמות מונדיאל 2014. בסך הכול שיחק 15 משחקים במהלך המוקדמות וכבש שלושה שערים.
הוא עזר לנבחרת לעלות למונדיאל 2014 לראשונה אחרי 16 שנים, ונכלל בסגל הנבחרת לקראת הטורניר. הוא כבש בשלושת המשחקים הראשונים של הנבחרת בטורניר, מול יוון, מול חוף השנהב ומול יפן, ונבחרתו העפילה מהמקום הראשון בבית לשלב שמינית הגמר לאחר שלושה ניצחונות. במשחק שמינית הגמר נגד אורוגוואי כבש צמד, כולל שער בבעיטה מחוץ לרחבה, ועזר לנבחרתו להעפיל לרבע גמר המונדיאל לראשונה בתולדותיה בו הודחה על ידי ברזיל בתוצאה 1–2 כשהוא כובש את השער המצמק. בסך הכול כבש שישה שערים שהכתירו אותו למלך השערים של מונדיאל 2014.
חאמס גם נכלל בסגל הנבחרת לקופה אמריקה 2015 שבו סיימה קולומביה בשלב רבע הגמר, אך הוא לא כבש. שנה מאוחר יותר, שיחק עם קולומביה בטורניר הקופה אמריקה 2016 וכבש שני שערים בשישה משחקים. קולומביה סיימה במקום השלישי בטורניר. במהלך מוקדמות מונדיאל 2018 שיחק ב-13 משחקים, כבש שישה שערים, כולל שער במחזור האחרון מול פרו שנתן לקולומביה את הכרטיס למונדיאל, ובישל ארבעה. הוא זומן לסגל הסופי של קולומביה לקראת מונדיאל 2018 אך נפצע מספר ימים לפני תחילת הטורניר וכשירותו הייתה בספק. נכנס כמחליף במחצית השנייה מול יפן במשחק הפתיחה שבו הפסידה קולומביה 1–2. במשחק השני מול פולין היה בין המצטיינים כששיחק את כל המשחק ובישל פעמיים בניצחון 0–3. במשחק השלישי מול סנגל יצא במהלך המחצית הראשונה, שוב בעקבות פציעה, שגם מנעה ממנו לשחק במשחק שמינית הגמר שבו הפסידה קולומביה לאנגליה בדו-קרב פנדלים והודחה מהטורניר.
חיים אישיים

בשנת 2011 נישא לשחקנית הכדורעף דניאלה אוספינה, אחותו של שוער נבחרת קולומביה דויד אוספינה. ב-29 במאי 2013 נולדה לזוג בת בשם סלומה. ב-2017 הם התגרשו.
בשנת 2019 קיבל אזרחות ספרדית.
ב-28 באוקטובר 2019 נולד בנו השני, סמואל.
תארים > קבוצתיים

ליגת המשנה הקולומביאנית: 2007
ליגת העל הארגנטינאית: אפרטורה 2009
הליגה האירופית: 2010/2011
אליפות פורטוגל (3): 2010/2011, 2011/2012, 2012/2013
הגביע הפורטוגלי: 2010/2011
הסופר קאפ הפורטוגלי (3): 2010, 2011, 2012
הסופר קאפ האירופי (2): 2014, 2016
אליפות העולם לקבוצות (2): 2014, 2016
הסופר קאפ הספרדי: 2020
ליגת האלופות (2): 2015/2016, 2016/2017
אליפות ספרד (2): 2016/2017, 2019/2020
אליפות גרמניה (2): 2017/2018, 2018/2019
הסופר קאפ הגרמני: 2017
הגביע הגרמני: 2019
הגביע הברזילאי: 2023
טורניר טולון: 2011
תארים > אישיים

תגלית השנה בליגה הארגנטינאית: 2009
השחקן הצעיר הטוב ביותר בגביע ליברטדורס: 2010
השחקן המצטיין בטורניר טולון: 2011
נעל הזהב בפורטוגל: 2012
תגלית השנה בליגה הפורטוגלית: 2013
נבחרת השנה בצרפת: 2013/2014
השחקן הצעיר הטוב ביותר בליגה הצרפתית: 2013/2014
מלך הבישולים בליגה הצרפתית: 2013/2014
השחקן המצטיין בשלב הבתים בגביע העולם: 2014
נעל הזהב בגביע העולם: 2014
הנבחרת המצטיינת בגביע העולם: 2014
אישיות השנה בקולומביה לפי העיתון "אל אספקטדור": 2014
פרס פושקש: 2014
נבחרת השנה בליגה הספרדית: 2014/2015
שחקן הקישור הטוב ביותר בליגה הספרדית: 2014/2015
הנבחרת המצטיינת בקופה אמריקה (2): 2019, 2024
השחקן המצטיין בקופה אמריקה: 2024
מלך הבישולים בקופה אמריקה: 2024
הערות שוליים

↑  10.1.14, El tiempo, James es el segundo mejor volante ofensivo de Europa, según estudio
↑  13.1.15, dailymail.co.uk Puskas award: James Rodriguez wins FIFA goal of the year
↑  8.8.14 FIFA.com James receives his adidas Golden Boot
↑  El gol olímpico de James Rodríguez en el Pony Fútbol. Mi Selección, Julio 22 de 2014
↑  כל שנים עשר הבישולים של רודריגס בעונת 2013/2014 באתר יוטיוב בערוץ הליג 1
↑  Official announcement: James Rodríguez באתר ריאל מדריד
↑  ריאל מדריד זכתה בסופרקאפ, צמד לרונאלדו, באתר ONE‏, 12 באוגוסט 2014
↑  1:1 בין ריאל ואתלטיקו מדריד, חאמס כבש, באתר ynet, 20 באוגוסט 2014
↑  העלייה הגדולה: 2:8 מטורף לריאל על לה קורוניה, באתר ONE‏, 20 בספטמבר 2014
↑  מכה לריאל: חאמס רודריגס ייעדר חודשיים, באתר ynet, 5 בפברואר 2015
↑  שיא-יסטה: חמישייה לרונאלדו ב-1:9 של ריאל מדריד על גרנאדה, באתר וואלה, 5 באפריל 2015
↑  עדיין בחיים: 0:2 לריאל מדריד על ראיו ואיקאנו, באתר ONE‏, 8 באפריל 2015
↑  חאמס רודריגס הושאל מריאל מדריד לבאיירן מינכן לשנתיים, באתר וואלה, 11 ביולי 2017
↑  Everton Complete Signing Of James Rodriguez, www.evertonfc.com (באנגלית)
↑  עוזב את אירופה: חאמס רודריגס חתם ביעד חדש, באתר ONE‏, 22 בספטמבר 2021
↑  חוזר לאירופה: חאמס רודריגס חתם באולימפיאקוס, באתר ערוץ הספורט, 15 בספטמבר 2022
↑  אולימפיאקוס נפרדה מחאמס: היו לי בעיות אישיות, באתר ONE‏, 14 באפריל 2023
↑  העברות בעולם, 29.7: הוילונד סיכם במנצ'סטר יונייטד, קבאני בבוקה ג'וניורס, באתר וואלה, 29 ביולי 2023
↑  חאמס רודריגס חתם בראיו, טרייד בין צ'לסי למנצ'סטר יונייטד?, באתר וואלה, 26 באוגוסט 2024
↑  BBC, 28.6.14 Colombia won Uruguay 2-0
↑  Dailymail.co.uk, 13.7.14, James Rodriguez - a 100-1 shot - wins World Cup Golden Boot
↑  Colombiareports.com, 4.6.18, Colombia names final squad for World Cup in Russia
| זוכי נעל הזהב של גביע העולם |
| --- | --- | --- |
| מלך השערים | 1930: סטאבילה • 1934: ניידלי • 1938: לאונידאס • 1950: אדמיר • 1954: קוצ'יש • 1958: פונטיין • 1962: גארינצ'ה, ואוה, סאנצ'ס, ירקוביץ', איוואנוב ואלברט • 1966: אאוזביו • 1970: מילר • 1974: לאטו • 1978: קמפס |  |
| נעל הזהב | 1982: רוסי • 1986: ליניקר • 1990: סקילאצ'י • 1994: סלנקו וסטויצ'קוב • 1998: שוקר • 2002: רונאלדו • 2006: קלוזה • 2010: מילר • 2014: רודריגס • 2018: קיין • 2022: אמבפה |  |
| 0 | 1 | 2 |
| --- | --- | --- |
| הקודם: מתייה ולבואנה | מלך הבישולים בליגה 1  2013/2014 | הבא: דימיטרי פאייה |
| --- | --- |
בקרת זהויות :  BNC: 000851791  BNE: XX5548599  ISNI: 0000 0004 5096 764X  LCCN: no2015075047  NDL: 001212781  VIAF: 316745308   WorldCat (עם VIAF): 316745308 
חאמס כורע ראשון מימין במדי פורטו
חאמס מוצג בריאל מדריד
חאמס במונדיאל 2014
חאמס רודריגס במונדיאל 2014 מול ברזיל
עמית סופר

עמית סופר (נולד ב-14 בנובמבר 1970) הוא עורך דין ופוליטיקאי ישראלי, ראש המועצה האזורית מרום הגליל מאז 2009.
ביוגרפיה

נולד וגדל במושב עלמה לרחל, מורה, ולבן־ציון סופר, יליד לוב, מנהל בית ספר וראש מועצה אזורית מרום הגליל. כשהיה נער נהרג אביו בתאונת דרכים. למד משפטים והוסמך כעורך דין.
בינואר 2004 התמודד על ראשות המועצה האזורית מרום הגליל, אך הפסיד לשלמה לוי. בינואר 2009 התמודד שוב מול לוי, וגבר עליו כאשר זכה ב-55.3% מהקולות ונבחר לקדנציה ראשונה. בבחירות בשנת 2013 התמודד שוב מול לוי, זכה ב-69% מהקולות ונבחר לקדנציה שנייה.  בבחירות בשנת 2018 התמודד מול אניטה יצחק מספסופה, זכה ב-65.37% מהקולות ונבחר לכהונה שלישית.
בתקופת כהונתו התרחש אסון הר מירון במתחם קבר רבי שמעון בר יוחאי בהר מירון שבתחומי המועצה. לאחר האסון העיד בפני ועדת החקירה הממלכתית לחקר אסון הר מירון, וננזף על ידי חבר הוועדה שלמה ינאי על הימנעות המועצה מפעילות מוניציפלית במתחם הקבר. בהמשך, קיבל מכתב אזהרה מהוועדה. כשהגישה הוועדה את מסקנותיה במרץ 2024, הטילה אחריות אישית על סופר, אך לא נתנה המלצה אופרטיבית בשל היותו נבחר ציבור, תוך ציון: "אנו משאירים את העניין לצו מצפונו ולמבחן הציבור".
במלחמת חרבות ברזל נדרש להתמודד עם ירי מתמשך לעבר יישובי המועצה האזורית, שחלק מתושביהם פונו. עקב המלחמה לא נערכו במועצה האזורית בחירות עד פברואר 2024, וסופר המשיך בתפקידו.
בבחירות לראשות המועצה האזורית שנערכו ב-18 בפברואר 2025 נבחר לתקופת כהונה רביעית, לאחר שניצח את יריבו מוטי שמקה עם כ-69.19% מהקולות (לעומת 30.81% לשמקה).
חיים אישיים

נשוי לנוגה ומתגורר ביישוב בר יוחאי. אחיו הצעיר הוא  חבר הכנסת ושר העלייה והקליטה אופיר סופר.
בן דודו הוא איש התקשורת אלירז שדה.
הערות שוליים

↑  יהודה גורן, נהרג בתאונה ראש מועצת מרום הגליל, מעריב, 27 במרץ 1987
↑  אבנר לוטן, מי יהיה ראש המועצה של מרום הגליל, באתר mynet‏ העמק, 20 בינואר 2009
↑  אבנר לוטן, מהפך במרום הגליל: סופר ניצח את לוי, באתר mynet‏ העמק, 21 בינואר 2009
↑  אלי אשכנזי, שירלי סיידלר ורויטל חובל, 60.5% הצבעה בממוצע נרשמו בבחירות למועצות האזוריות, באתר הארץ, 25 בדצמבר 2013
↑  קובי נחשוני, ראש המועצה הדהים: "המסמך הראשון על ליקויים במירון היה רק אחרי האסון", באתר ynet, 5 באוקטובר 2021
↑  לירן לוי, קובי נחשוני, ועדת אסון מירון הודיעה: מכתבי אזהרה לנתניהו, אוחנה והמפכ"ל שבתאי, באתר ynet, 30 באוגוסט 2022;
מסמך מכתבי האזהרה המלא
↑  ראש המועצה מאיים: "לתושבים יש סבלנות - ללא התקדמות היא תשחק", באתר אייס, 4 בפברואר 2024;
עוזי ברוך, ראש מועצת מרום הגליל עמית סופר לערוץ 7: אין תיירים ואין הכנסה, מצפים לגב מהממשלה, באתר ערוץ 7, 24 באפריל 2024
↑  עדכון משרד הפנים – תוצאות סופיות בבחירות המקומיות ביישובי הצפון שנדחו בעקבות מלחמת חרבות ברזל, באתר gov.il
↑  מה הקשר בין 'האיחוד הלאומי' לחתונתם של אילנית לוי ואלירז שדה?,  באתר כיפה, 20 בדצמבר 2018
אל-כותוב א-סיתה

אוסף ששת ספרי החדית' אלכתב אלסתה
אל-כֻּתֻבּ אָ-סִּתָּה (בערבית: ٱلْكُتُب ٱلسِّتَّة; בתעתיק מדויק: אלכתב אלסתה; פירוש: "ששת הספרים") הם שישה ספרים אשר מכילים אוספים של חדית', אוספים אשר אוגדו על ידי שישה אימאמים מוסלמים סונים, כמאתיים שנים לאחר פטירתו של מוחמד נביא האסלאם. ששת הספרים הללו ידועים גם בכינוי "א-סחאח א-סִתה" (ערבית: الصحاح الستة), שפירושו "ששת המאומתים". אף על פי שהם חוברו כבר במאה ה-9 לספירה, הם קובצו יחדיו כשישה ספרים רק במאה ה-11.
הספרים

ששת הספרים הם כלהלן:
צחיח אל-בוח'ארי - מכיל 7,275 מסורות.
צחיח מוסלם - מכיל 9,200 מסורות.
סונן אבו דאוד - מכיל 4,800 מסורות.
ג'אמע אל-תרמיד'י - מכיל 3,956 מסורות.
סונן א-נסאאי - מכיל 5,270 מסורות.
אחד משני הספרים שלהלן:
סונן אבן מאג'ה - מכיל יותר מ-4,000 מסורות
מואטא אימאם מאלכ - מכיל 1,720 מסורות.
ביקורת

על חמישה מהספרים יש הסכמה רחבה (אם כי לא מוחלטת) בקרב מוסלמים הסונים, אך ישנה מחלוקת בנוגע לספר השישי. למשל, אנשי האסכולה המאלכית רואים ב"מואטה" של האימאם מאלכ אבן אנס הספר השישי, ועבורם הוא אף הראשון בחשיבותו אחרי הקוראן.
בנוסף לביקורת הפנים-אסלאמית, אמינות חלק מהדיווחים מוטלת בספק במחקר החילוני-ביקורתי.
הערות שוליים

↑  The Six Sitta / " Al-Sihah al-Sittah" -The Authentic Books on Hadeeth, Islam Hashtag, ‏2017-05-01 (באנגלית)
↑  Sihah Sitta - Wiki, www.askislampedia.com
↑  Darbar Hazrat Miran Syed Yahya Raniwal Syedan"., www.facebook.com
↑  Samer Iskandar Kidess, English Quote Poetry: Hadith - All Famous Hadith Books - Kutub al-Sittah, English Quote Poetry, ‏2015-02-25
↑  An Introduction to Ahadits, An Introduction to Ahadits
| --- | --- |
בקרת זהויות :  TDVİA: kutub-i-sitte
עדה ירדני

| --- | --- |

 לידה:  29 ביולי 1937 ירושלים, פלשתינה (א"י) המנדט הבריטי 
 פטירה:  29 ביוני 2018 (בגיל 80) ישראל ישראל 
 ענף מדעי:  פלאוגרפיה 
 מקום מגורים:  ישראל ישראל
 מקום לימודים:  האוניברסיטה העברית בירושלים 
 adayardeni.com
 
עדה ירדני (29 ביולי 1937 – 29 ביוני 2018) הייתה מומחית בפלאוגרפיה של הכתב העברי העתיק, חוקרת כתובות ומגילות עתיקות, מתרגמת טיפוגרפית ואמנית.
ביוגרפיה

נולדה בירושלים לד"ר מנחם זולאי מחוקרי הפיוט העברי, ולאילזה זולאי, מורה לפסנתר. בגיל 17 התייתמה מאביה.
למדה בבית הספר לאומנות בצלאל במגמה לאומנות גרפית. הייתה מעורבת בפרויקטים הקשורים לעיצוב אותיות עבריות בהם עיצוב אותיות "קורן" ששימשו בין היתר את הוצאת תנ"ך קורן, וכן עיצוב הגופן "עדה" שנקרא על שמה.
מ-1976 למדה באוניברסיטה העברית בירושלים. למדה תואר ראשון במחלקה לעברית ותואר שני ושלישי במחלקה לשפות שמיות. עבודת הדוקטורט שלה הייתה בנושא "התעודות הארמיות והעבריות בכתב רהוט מוואדי מרבעאת ומנחל חבר וחומר קרוב: בדיקה פליאוגראפית ואפיגראפית".
בתחילת 1986 עבדה ירדני כעורכת באקדמיה ללשון העברית. לקראת הצגת לוחיות ברכת כהנים בתערוכה במוזיאון ישראל, ביקשה מיכל דייגי-מנדלס מפרופסור יוסף נוה לנסות לפענח את הכיתוב על הלוחיות. נוה הפנה אותה לירדני שהתמחתה בציור כיתובי כתב על קמיעות. ירדני ציירה במדויק את הכיתוב על הקמיעות וזיהתה שבסוף הקמיעות מופיע נוסח המהווה וריאציה מקוצרת של ברכת הכוהנים. ביוני 1986 הציגו במוזיאון ישראל את הלוחיות מבלי לציין את ירדני כמפענחת תוכנן, וירדני מחתה על כך.
חיברה ספרים ועשרות מאמרים בנושא הכתב העברי ובנושאים הקשורים לכתב העברי בחקר מגילות וכתובות עבריות בכלל ומגילות מדבר יהודה בפרט.
במקביל עסקה גם באומנות של הכתב, עיצבה אותיות לספרים ויצירות אומנות בהם מספר מהדורות של ההגדה של פסח.
מאז 1990 הייתה חלק מהצוות המכין את קורפוס הכתובות של יודיאה-פלשתינה מהמאה הרביעית לפני הספירה ועד המאה השביעית. בשנת 2018 היא חקרה את פפירוס ישמעאל.
ירדני עסקה גם בתרגום. במלאת חמישים שנה למותו של אביה תרגמה והוציאה לאור את עבודת הדוקטורט שלו שנכתבה בגרמנית והוגשה לאוניברסיטת בון - "לפיוטים של יהודי בבל: קטעי גניזה" (ירושלים, 2010). כן תרגמה מצרפתית את ספרו של ז'ורז' יפרח - סְפָרוֹת וּמִסְפָּרִים: היסטוריה של המצאה גאונית, הוצאת כרטא, 1990.
ירדני היא סבתה של אלה לי להב, זוכת המקום השני בהכוכב הבא לאירוויזיון 2020.
מספריה

הרפתקאות, ירושלים, 1987 (תורגם לאנגלית A-dventure-Z the story of the Alphabet)
ספר הכתב העברי: תולדות, יסודות, סגנונות, עיצוב, כרטא, 1991
תעודות 'נחל צאלים', הוצאת הספרים של אוניברסיטת בן-גוריון בנגב, 1995
אוסף תעודות ארמיות ממצרים העתיקה כרך א' - אגרות–שטרות, הוצאת מאגנס, 1986 (עם בצלאל פורטן)
אוסף תעודות ארמיות ממצרים העתיקה כרך ב' - שטרות, הוצאת מאגנס, 1989 (עם בצלאל פורטן)
אוסף תעודות ארמיות ממצרים העתיקה כרך ג' - סיפורת, חשבונות ורשימות, הוצאת מאגנס, 1993 (עם בצלאל פורטן)
אוסף תעודות ארמיות ממצרים העתיקה כרך ד' - חרסים ושונות, הוצאת מאגנס, 1999 (עם בצלאל פורטן)
אוסף תעודות ארמיות, עבריות ונבטיות ממדבר יהודה וחומר קרוב, כרך א: התעודות; כרך ב: פליאוגרפיה וקונקורדנציה; הוצאת מאגנס, 2000
מסדרת הספרים תגליות במדבר יהודה היא כתבה יחד עם חנה כותן (אנ') את כרך 27 על התעודות היווניות ממדבר יהודה.
כן כתבה עשרות מאמרים בנושאים הקשורים בטקסטים של שפות שמיות.
לקריאה נוספת

חגי משגב, "עדה ירדני ז"ל (2018-1937)", בתוך: ערן ויזל ואח' (עורכים), שנתון לחקר המקרא והמזרח הקדום, כו (תש"ף), עמ' 17–20.
הערות שוליים

↑  יוסף נוה, מי פענח, מעריב, 30 ביוני 1986
↑  ברוך מאירי, עדה ירדני: "מוזיאון ישראל הסתיר שאני פענחתי את הכתובת", מעריב, 24 ביוני 1986
↑  רשימת מאמריה כאן
| --- | --- |
בקרת זהויות :  NLI: 987007269893505171  PLWABN: 9810644262205606  BnF: cb120392521 (data)  GND: 1117942317  ICCU: UFIV081458  ISNI: 0000 0001 0866 6243  LCCN: n88192561  NTA: 073279358  SUDOC: 028586530  VcBA: 495/22855  VIAF: 7407628   WorldCat (עם VIAF): 7407628
גרוויטי פולס

| --- | --- |

 סוגה:  קומדיה, הרפתקאות, פנטזיה, אנימציה, מתח, מסתורין, על-טבעי
 יוצרים:  אלכס הירש 
 כותבים:  אלכס הירש, מייקל ריאנדה, טים מקיאון, אורי וולינגטן, זאך פאז
 בימוי:  ג'ון אאושימה, אהרון ספרינגר, ג'ו פיט, רוב רנזטי, מאט בראלי, סטפן סנדובל, סוניל הול
 מדבבים:  ג'ייסון ריטר   קריסטן שאל   אלכס הירש   לינדה קרדליני
 מדבבים בעברית:  דניאל מגון שרון שחל אמנון וולף ערן מור עדן גמליאלי יאל יובל סגל
 פסקול:  בראד בריק
 ארץ מקור:  ארצות הברית 
 שפות:  אנגלית (דובב לשפות נוספות, ביניהן עברית, רוסית וגרמנית)
 מקום התרחשות:  אורגון 
 תקופת התרחשות:  2012, 2013 
 מספר עונות:  2 
 מספר פרקים:  41
 הפקה
 מפיק:  טוביאס קונן טרוסט בריאן דואל סוזנה אולסון רוב רנזטי
 מפיקים בפועל:  אלכס הירש
 חברת הפקה:  Disney Television Animation
 מוזיקה:  בראד ג'וזף בריק 
 אורך פרק:  22 דקות   (למעט פרקים מיוחדים, כגון: פרק 12 בעונה 2 (30 דקות) ופרק 20 בעונה 2 (פרק כפול, 40 דקות)
 שידור
 רשת שידור:  ערוץ דיסני דיסני XD דיסני+
 רשת שידור בישראל:  ערוץ דיסני ישראל דיסני+
 פורמט (תמונה):  1080p HDTV
 פורמט (קול):  דולבי דיגיטל 5.1
 תקופת שידור מקורית:  15 ביוני 2012 – 15 בפברואר 2016
 תקופת שידור בישראל:  1 בנובמבר 2012 – 31 באוגוסט 2016
 קישורים חיצוניים
 אתר רשמי
 דף התוכנית ב-IMDb
 
גרויטי פולס (באנגלית: Gravity Falls) היא סדרת טלוויזיה מונפשת מסוגת הרפתקה, מסתורין וקומדיה ששודרה במקור בערוץ דיסני ובדיסני XD מ-2012 עד 2016. עלילת הסדרה עוקבת אחרי דיפר ומייבל פיינס, תאומים בני 12 שנשלחים על ידי הוריהם לבלות את החופש הגדול אצל דודם, סטאן, שמנהל מלכודת תיירים בעיירה הבדיונית גרוויטי פולס שבאורגון. במהלך הקיץ דיפר ומייבל נתקלים במגוון תופעות על-טבעיות המתרחשות בעיירה. הסדרה זכתה לביקורות חיוביות רבות ולמדרוג גבוה והשפיעה רבות על סדרות הנפשה שנוצרו אחריה. ב-2013 דורגה גרוויטי פולס על ידי מגזין TV Guide כאחת מ-60 סדרות ההנפשה הגדולות ביותר בכל הזמנים.
העונה השנייה שודרה בערוץ דיסני מה-25 ביוני 2012, ועד ה-2 באוגוסט 2013. בערוץ דיסני ישראל, עונה זו שודרה מ-1 בנובמבר 2012 עד ל-14 במרץ 2014.
העונה השנייה שודרה בערוץ דיסני XD מה-4 באוגוסט 2014 ופרק הסיום ב-19 בפברואר 2016. במקביל שודרה בערוץ דיסני, שני הפרקים הראשונים שודרו קודם בערוץ דיסני, הפרק הראשון ב-1 באוגוסט 2014. בערוץ דיסני הפרק האחרון שודר ב-19 בפברואר 2016. בערוץ דיסני ישראל, העונה שודרה מדצמבר 2014. בישראל פרק סיום העונה שודר בערוץ דיסני ישראל ב-31 באוגוסט 2016.
לאחר סיומה יצאו חמישה ספרים בעקבותיה: "גרוויטי פולס: יומן 3" המהווה את היומן שבסדרה (יצא בשני ספרים, חלק א' וחלק ב'), "המדריך של דיפר ומייבל למסתורין ולכיף", "גרוויטי פולס קללת אוצר שודדי הזמן", "גרוויטי פולס האגדות האבודות". חמשת הספרים תורגמו לעברית. בנוסף, בשנת 2024 יצא ״הספר של ביל״, אשר מיועד לקהל הבוגר יותר ונכון לדצמבר 2024, עוד לא קיבל תרגום לעברית.
הסדרה עלתה בדיסני+ לכבוד השקתה בישראל ב-16 ביוני 2022 (כולל סדרת הקצרים).
עלילה

הסדרה עוקבת אחר תאומים בני 12, דיפר פיינס ומייבל פיינס. הם נשלחים על ידי הוריהם לחופשת קיץ ב"בקתת המסתורין". מלכודת התיירים של דוד שלהם, סטאן פיינס, הנמצאת בעיירה נידחת בשם גרוויטי פולס. בתחילת הסדרה דיפר מוצא ביער יומן מסתורי עם המספר 3 עליו ובו רישומים בנוגע למפלצות ויצורים שונים הנמצאים בעיירה. במהלך החופשה התאומים נקלעים להרפתקאות מסעירות הכוללות מפלצות ותופעות על-טבעיות. לרוב הרפתקאותיהם נלווים אליהם: דודם סטאן, וונדי (עובדת בת 15 בבקתת המסתורין שדיפר מאוהב בה) וסוס (עובד נוסף וגדול גוף, שעובד בבקתה מאז היה בן 12). בעונה הראשונה הם יוצאים להרפתקאות, בערך אחת לפרק. בפרק 19 גדעון פיצקי, האויב של סטאן שהיומן השני בבעלותו, מזמן שד דמוי אילומינטי בשם ביל צופן (באנגלית: Bill Cipher) כדי שייכנס למוחו של סטאן. מייבל, דיפר וסוס נכנסים גם הם למוח של סטאן ומביסים את ביל שמבטיח שיחזור. בסוף פרק 20 סטאן לוקח לגדעון את היומן השני ולוקח לדיפר את היומן השלישי. בסצנה האחרונה של הפרק, וגם של העונה, מתברר שהיומן הראשון היה אצל סטאן. הוא רצה את כל היומנים כדי לתקן ולהפעיל מחדש מכונה במעבדה מסתורית, הנמצאת מאחורי מכונת החטיפים.
העונה השנייה עוסקת בהתבגרותם של דיפר ומייבל ובחיפושם אחר מחבר היומנים.
בפרק 11 של עונה 2 סטאן מסיים את תיקון המכונה המסתורית ומתחילה ספירה לאחור בסופה המכונה תפעל. הממשלה מגלה את הדברים הלא חוקיים שסטאן עשה כדי לבנות את המכונה ועוצרת את סטאן. סטאן בורח ומגיע אל בקתת המסתורין שם נמצאים דיפר, מייבל וסוס. כשהמכונה מופעלת יוצא מתוכה אחיו של סטאן, פורד, שהוא מחבר היומנים. במשך שנים חקר את גרוויטי פולס ובנה מכונת מעבר בין ממדים (אותה מכונה שסטאן שחזר). הוא נתקע בין ממדים אחרי ריב עם סטאן, שאחרי 30 שנה הצליח להחזירו.
מפרק 12 פורד התווסף לסדרה ויצא עם הדמויות הראשיות להרפתקאות. הוא גילה שהפעלת מכונת המעבר בין ממדים פתחה סדק ביקום שמאפשר לביל להשתחרר מממד הסיוטים בו גר ולהשתלט על היקום. פורד חוסם את הסדק. בפרק 17 בעונה 2 מייבל מוסרת לביל, שהתחזה לבלנדין, את הסדק. אחרי שביל משחרר את הסדק מתחיל פרק בן שלושה חלקים בשם המוזרמגדון. בראשון ביל מקבל צורה אמיתית וחזקה במיוחד ומביא את חבריו המפלצות אל גרוויטי פולס ומביא עליה אבדון. הוא כולא את מייבל בבועה. במהלך הפרק הופך ביל את רוב תושבי גרוויטי פולס לאבן ואת פורד לפסל מזהב. הוא מסדר את התושבים שהפך לאבן לצורת כיסא ענקי. דיפר מוצא את וונדי וסוס והם הולכים לשחרר את מייבל. בכל החלק השני דיפר, וונדי וסוס נמצאים בבועה של מייבל. הבועה צבעונית ושמחה מאוד, ורק אחרי שכנועים מייבל מסכימה לצאת ממנה. בחלק השלישי הם מגלים שסטאן והרבה דמויות מפרקים קודמים מסתתרים בבקתת המסתורין שהוטל עליה כישוף שמונע ממוזרויות להיכנס. הם יוצרים מהבקתה רובוט ענקי המחסל את חבריו של ביל. במקביל ביל מגלה שהוא וחבריו לא יכולים לעזוב את גרוויטי פולס בגלל חוק משיכת המוזרויות. הוא משחרר את פורד כדי שינטרל בשבילו את חוק משיכת המוזרויות אך פורד מסרב. אחרי שהחבורה של סטאן מחסלת את חבריו של ביל הם משחררים את האנשים שהפכו לאבן. ביל תופס אותם, הופך אותם לדגלים וכולא את סטאן, פורד, דיפר ומייבל. פורד מחליט לתת לביל להיכנס לו למוח ולקחת את הנוסחה המנטרלת את חוק משיכת המוזרויות, אבל אז מתברר שסטאן ופורד החליפו בגדים ושביל נכנס למוח של סטאן. פורד מוחק לסטאן את כל הזיכרונות ובכך גם מוחק את ביל. דיפר ומייבל, לא מקבלים את מחיקת הזיכרונות של סטאן, מנסים להזכיר לו הכל וגם מצליחים. לסיום הם נפרדים מחבריהם וחוזרים לביתם בקליפורניה.
דמויות > דמויות משניות

שמביולוק - גמד מכושף. שאחרי שקולל על ידי מכשף רשע יכול להגיד רק את שמו "שמביולוק". פעם ב-1,000 שנה יכול לדבר בשפת בני האדם